Man se regstryd om grondbesetters te verwyderBoshoff en sy voertuig is met klippe bestook. Op die foto kan sy motor se gebreekte venster gesien word. Foto: Verskaf. Pieter Boshoff (70), die eienaar van ŉ stuk landelike grond in Burgersfort in Limpopo, naby die Mpumalanga-grens, is Sondagoggend ingewag deur ongeveer 70 gemeenskapslede wat vroeër vandeesmaand begin het om strukture op sy grond op te rig. Boshoff besit sedert die vroeë negentigs dié 160 ha-gedeelte van Leeuvallei-eiendomme vanwaar hy ŉ sakeonderneming bedryf. ŉ Gedeelte van die grond is vir dorpsontwikkeling gehersoneer. Chanta van der Walt, Boshoff se prokureur van Pretoria, het aan Maroela Media gesê gelukkig kon Boshoff Sondag betyds daarin slaag om van die toneel weg te kom. Boshoff het op 8 Augustus ŉ klag van betreding by die Burgersfort-polisiestasie aanhangig gemaak nadat besetters erwe op sy grond uitgemeet het. Volgens Van der Walt het die polisie aanvanklik geweier om ŉ saak aanhangig te maak en is daar eers ná ingryping van AfriForum daarin geslaag om die saak aanhangig te maak. Van der Walt sê polisiebeamptes het op die toneel vir Boshoff daarop gewys dat drie vooraanstaande sakemanne van die dorp glo die erwe op sy grond uitmeet en dit dan aan die gemeenskap vir R2 500 elk verkoop. ŉ Dringende aansoek is op 9 Augustus in die hooggeregshof in Polokwane aangehoor en adv. Marisa Naude, soos per instruksie van Van der Walt, kon daarin slaag om ŉ tussentydse bevel vir die verwydering van alle betreders en strukture te bekom. Die bevel is op 10 Augustus deur die balju op alle respondente, asook die polisie in Burgersfort en die polisiekommissaris in Polokwane beteken. Die besetters het egter nie van die grond af padgegee nie. Van der Walt vertel dat Boshoff op 11 Augustus met klippe bestook is en dat sy voertuig ook in die proses skade gely het. Teen 12 Augustus was die gemeenskap besig om permanente strukture op te rig. Boshoff is glo deurentyd deur die betreders gedreig. “Die tussentydse hofbevel is op 14 Augustus finaal bekragtig teen respondente 5, 6 en 7, maar die prokureur vir respondente een tot vier het gesê hulle sal die bevel teenstaan en die saak is uitgestel na 21 Augustus,” het Van der Walt gesê. Die respondente sluit in die drie sakemanne, die besetters, die balju van Burgersfort, die provinsiale polisiekommissaris en die SAPD in Burgersfort. Foto: Verskaf. Sy sê verder dat sy deur die respondente se prokureur in kennis gestel is dat adv. Dali Mpofu, verbonde aan die EFF, as húl advokaat sal optree. Die polisie het volgens Van der Walt Donderdag by Boshoff se eiendom opgedaag met ŉ kontrakteur om pale uit die grond te trek en die strukture af te breek. “Die betreders het toe glo Vrydag by die kontrakteurs se kantore in die dorp opgedaag en hulle gedwing om ŉ R50 000 bestelling uit te skryf vir ŉ hardewarewinkel waar die kontrakteurs ŉ rekening het.” Die lede het toe glo gaan sinkplate en ander voorraad koop en sou na verwagting vandag weer terug keer om vir Boshoff te vra vir nog geld om verdere sinkplate en ander toerusting te koop. Van Der Walt beweer ook dat Boshoff en van sy werknemers op 15 Augustus ten aanskoue van polisiebeamptes aangeval is en hulle vir hul lewens moes vlug. Die polisie het glo “hande gevou gestaan en toekyk”. Oor dié bewering het kol. Moatshe Ngoepe, provinsiale polisiewoordvoerder, gesê hy is bewus van die besettingsvoorval en dat die polisie se ondersoek nog voortduur. “As die klaer enige probleme ervaar, moet hy dit opneem met die stasiebevelvoerder of die Groblersdal-polisiëringsgebied se bevelvoerder vir ingryping,” het Ngoepe gesê. “Ons gaan nou môre weer hof toe om die hofbevel finaal te bekragtig teen die betreders en hul leiers,” het Van der Walt gesê. Sy het gesê hulle sukkel in dié stadium om verklarings by die polisiebeamptes wat die beweerde betrokke sakelui uitgewys het af te neem aangesien hulle vrees vir hul lewens. “Hulle weet waartoe hierdie ouens [die sakemanne] in staat is.”